b'\n_START_ARTICLE_\nFishbournska rimska pala\xc4\x8da\n_START_SECTION_\nOdkritje in izkopavanje\n_START_PARAGRAPH_\n\xc4\x8ceprav so lokalni prebivalci vedeli za obstoj rimskih ostankov na tem obmo\xc4\x8dju, je \xc5\xa1ele leta 1960 arheolog Barry Cunliffe za\xc4\x8del sistemati\xc4\x8dno izkopavati. Po naklju\xc4\x8dju je vilo odkril skupaj z Aubreyjem Barrettom, in\xc5\xbeenirjem pri dru\xc5\xbebi Portsmouth Water, ko so kopali nov vodovod \xc4\x8dez polje. Rimska vila, ki jo je izkopala Cunliffova skupina, je bila tako velika, da je postala znana kot Rimska pala\xc4\x8da v Fishbournu. Zgradili so muzej za za\xc5\xa1\xc4\x8dito in ohranitev nekaj ostalin in situ. Upravlja ga Arheolo\xc5\xa1ko dru\xc5\xa1tvo Sussexa._NEWLINE_Po velikosti je pribli\xc5\xbeno enaka Neronovi Zlati hi\xc5\xa1i (Domus Aurea) v Rimu ali rimski vili v Casalu (Villa Romana del Casale) v bli\xc5\xbeini trga Armerina na Siciliji, v tlorisu je podobna pala\xc4\x8di cesarja Domicijana, Domus Flavia, ki je bila kon\xc4\x8dana leta 92 ob Palatinskem gri\xc4\x8du v Rimu.  Fishbourne je najve\xc4\x8dje rimsko prebivali\xc5\xa1\xc4\x8de, znano severno od Alp. Kvadrat s stranico 150 m ima ve\xc4\x8dji tloris kot Buckinghamska pala\xc4\x8da. _NEWLINE_V sodobnem muzeju je ve\xc4\x8dina ostankov, tudi krilo pala\xc4\x8de. Park je bil ponovno zasajen z rastlinami iz rimskega obdobja. Skupina prostovoljcev in poklicnih arheologov nadalje raziskuje v bli\xc5\xbeini morda voja\xc5\xa1kih zgradb. Zadnja najdba je iz leta 2002.\n_START_SECTION_\nZgodovina\n_START_PARAGRAPH_\nPrve zgradbe na najdi\xc5\xa1\xc4\x8du so ka\xc5\xa1\xc4\x8de, o\xc4\x8ditno je bila tu baza za oskrbo rimske vojske, zgrajena v za\xc4\x8detku osvajanja leta 43. Kasneje sta bili zgrajeni dve leseni zgradbi, ena s tlemi iz gline in malte in mav\xc4\x8dnimi stenami, za kateri se zdi, da sta bili stanovanjski hi\xc5\xa1i z nekaj udobja._NEWLINE_Te stavbe so bile poru\xc5\xa1ene v 90-ih in nadome\xc5\xa1\xc4\x8dene s kamnitimi, dvori\xc5\xa1\xc4\x8dem, vrtom s stebri\xc5\xa1\xc4\x8dem in kopali\xc5\xa1\xc4\x8dem. Menijo , da ima pala\xc4\x8da prej\xc5\xa1njo hi\xc5\xa1o v svojem jugovzhodnem vogalu in da je bila zgrajena okoli let 73 do 75. Reinterpretacija tlorisa in najdbe dr. Milesa Russella z univerze v Bournemouthu ka\xc5\xbee, da bi lahko bila glede na zelo tesne vzporednice z Domicijanovo pala\xc4\x8do v Rimu njena konstrukcija datirana v obdobje po letu 92. Sprejeta je teorija, ki jo je prvi predlagal Barry Cunliffe, da je bila zgodnja faza pala\xc4\x8de rezidenca Tiberija Klavdija Kogidubna (ali Togidubna), prorimskega lokalnega poglavarja, ki je bil tu kot kralj \xc5\xa1tevilnih obmo\xc4\x8djih v prvi fazi osvajanja. Iz Tacitove Agricole je znan po zvestobi,, znan je tudi z napisa v spominskem templju, posve\xc4\x8denem Neptunu in Minervi, najdenem v bli\xc5\xbenjem Chichestru.  Druga teorija je, da je bila zgrajena za Salustija Lukula, rimskega guvernerja Britanije v poznem 1. stoletju, ki bi lahko bil sin britskega princa Adminija. Dva napisa o prisotnosti Lukula so na\xc5\xa1li v bli\xc5\xbeini Chichestra, ki ju je Miles Russell datiral v zgodnja 90-ta, in bi veliko bolj ustrezala. \xc4\x8ce bi bila pala\xc4\x8da namenjena Lukulu, potem je bila v uporabi \xc5\xbee nekaj let, kajti po rimskem zgodovinarju Svetoniju je Lukula ubil cesar Domicijan kmalu po letu 93. _NEWLINE_Dodatne teorije ka\xc5\xbeejo, da je bil lastnik pala\xc4\x8de Verica, britski kraljev podanik rimskega cesarstva v letih pred Klavdijevim vdorom, ali celo neki Tiberij Klavdij Katuar, katerega zlat pe\xc4\x8datnik so odkrili v bli\xc5\xbeini leta 1995. _NEWLINE_Pala\xc4\x8da je pre\xc5\xbeivela prvotnega lastnika in je bila v glavnem ponovno preoblikovana v za\xc4\x8detku 2. stoletja. Delila se je v ve\xc4\x8d manj\xc5\xa1ih stanovanj. Nadaljnja obnova se je za\xc4\x8dela v poznem 3. stoletju, vendar pa te spremembe niso bile popolne, ko je severno krilo uni\xc4\x8dil po\xc5\xbear okoli leta 270. \xc5\xa0koda je bila prevelika za popravilo in pala\xc4\x8da je bila opu\xc5\xa1\xc4\x8dena in nato uni\xc4\x8dena. Ni znano, ali je bil po\xc5\xbear naklju\xc4\x8den, delo obalnih plenilcev ali delo bolj raz\xc5\xa1irjenega obdobja motenj ob uporu proti "britskemu" cesarju Karavsiju v 280-ih. _NEWLINE_Kon\xc4\x8dno fazo pala\xc4\x8de sestavljajo \xc5\xa1tiri velika krila s kolonadami spredaj, ki sestavljajo kvadrat okoli vrta. Severno in vzhodno krilo sta sestavljeni iz apartmajev, zgrajenih okoli dvori\xc5\xa1\xc4\x8da, z monumentalnim vhodom v sredini vzhodnega krila. V severovzhodnem kotu je bila triladijska dvorana. V zahodnem krilu so dr\xc5\xbeavni\xc5\xa1ke sobe, velika slavnostna sprejemnica in galerija. V ju\xc5\xbenem krilu je zasebni apartma lastnika. Pala\xc4\x8da ima 50 mozaikov na tleh, talno centralno ogrevanje in kopali\xc5\xa1\xc4\x8de.'